Järgmine giidikoolitus toimub sügisel 2016.
Koolituse eesmärk on välja õpetada muuseumi ekspositsiooni põhjalikult tundvaid professionaalseid giide.
Kahepäevase koolituse käigus tutvutakse Lennusadama unikaalse vesilennukite angaariga ning saadakse põhjalik ülevaade olemasolevast püsiekspositsioonist. Õppepäev koosneb temaatilistest loengutest ja ekskursioonidest. Koolitus lõpeb kaheosalise atesteerimisega: pooletunnise näidisekskursiooni ning valikvastustega testiga. Pärast eksami edukat läbimist väljastatakse giidile tunnistus ning ekskursioonide läbiviimise õigus Lennusadamas. Atestatsioon kestab kolm aastat. Täpsem koolituse info ja ajakava saadetakse registreerunutele vahetult enne koolituse algust.
Koolitus on eesti keeles, eksamit on võimalik teha ka vene keeles.
Küsimuste korral palume kirjutada aadressil email@example.com.
23. veebruaril möödub 85 aastat Eesti Meremuuseumi pidulikust avamisest Baikovi kaldapealsel, tänasel Vanasadama alal. Juubelile pühendatakse märtsis Lennusadamas avanev näitus „Ajalend sadamates“.
28. jaanuaril toimus Eesti Meremuuseumis Paksus Margareetas õpilaste polaarviktoriini finaal, kus selgitati välja viis õpilast, kes sõidavad märtsis ekspeditsioonile Arktikasse.
Viis parimat, kes lähevad koos Eesti teadlastega ekspeditsioonile Arktikasse, on: Artur Raik ja Anni Joamets Tallinna Prantsuse Lütseumist, Saskia Krautman Rocca al Mare Koolist, Kevin Kristofer Laanmets Kohila Gümnaasiumist ja Anel Neumann Tartu Tamme Gümnaasiumist.
28. jaanuaril esitles Eesti Post Lennusadamas postmargiplokki „Antarktika avastamine 200. Eesti-Vene ühisväljaanne“.